Lav et referat af nedenstående tekst:

Tekst:
Sidste år brændte kørestolsmotoren sammen. Men i år regner Niels Peter Krog Jensen og hans 14-årige datter med at nå hele vejen i mål - fra Hornum til Padborg på cykel. - Jeg ved ikke, om der er noget, der holder os tilbage, men vi er hvert fald forberedte, siger Niels Peter Krog Jensen, der bor i Vester Hornum. Det er ikke en helt normal tur. For både Niels Peter Krog Jensen og Sofie Marie Møller Jensen har begge en rygmarvsskade. Niels Peter Krog Jensen bruger ofte kørestol for at spare på kræfterne, mens Sofie Marie Møller Jensen i en tidlig alder blev opereret og ikke i samme grad oplever smerter. - Det kommer nok til at kunne mærkes en lille smule, men ellers tror jeg nok, det skal gå, siger Sofie Marie Møller Jensen. Motivation for handicappede Cykelturen er ikke kun et hyggeligt sommerferieprojekt. For med turen til Padborg er far og datter frontløbere for andre med handicap, da de deltager i projektet Natur for alle, som skal motivere handicappede og kørestolsbrugere. - Selvom du er handicappet, kan du godt komme ud i naturen. Spørgsmålet er bare at finde de rette hjælpemidler, så man kan komme ud i den natur, man gerne vil, siger Niels Peter Krog Jensen. Natur for alle er et nationalt projekt og handler om at formidle og informere om handicapvenlige ruter i hele landet - og gennem såkaldte frontløbere, som Niels Peter Krog Jensen og Sofie Marie Møller Jensen,  motivere til at komme ud i naturen. - Det er rigtig vigtigt, for Niels Peter og Sofie er eksperterne i, hvordan det er at komme rundt i naturen, hvis man har et handicap. Samtidig er det godt at have nogle, der inspirerer, fordi det er nemmere at spejle sig i nogle, når man har noget til fælles, siger projektleder for Natur for alle, Lærke Falstaff. Stor renovering af Hærvejen Netop det bakker Vesthimmerlands Kommune op om. De havde derfor sendt naturvejleder Karin Winther med på en del af ruten, fordi Hærvejen de kommende år skal optimeres og renoveres for 12,1 millioner. - Jeg har en interesse i at finde ud af, hvilke faciliteter, vi tilbyder. Jeg kan have en formodning, men jeg er ikke den, der ved bedst, så det er super godt, jeg kan komme med her blandt eksperterne og få ny viden, siger Karin Winther, der står for projektet omkring Hærvejen i Vesthimmerland Kommune. Far-datter kvalitetstid Selv forventer Niels Peter Krog Jensen at turen tager seks dage. Men hvis man spørger Sofie Marie Møller Jensen, er hun optimistisk. - Jeg tror kun det tager fem dage, siger hun. Men uanset antallet af dage sammen, er Niels Peter Krog Jensen kun glad for, at hans teenagedatter vil bruge noget af sommeren sammen med ham. - Det er fantastisk. Især nu når man tænker på, at hun jo ikke kan bruge så meget tid foran en skærm her, siger Niels Peter Krog Jensen. Far og datter har forskellige overnatningsmuligheder linet op ned gennem landet. Men når de når målet om fem - eller seks dage, så skal det fejres. - Jeg tror, jeg tænker, det har været hårdt - men også at vi er lidt seje, siger Sofie Marie Møller Jensen.

Referat:
Niels Peter Krog Jensen og hans 14-årige datter Sofie har begge en rygmarvsskade. Alligevel cykler de 260 kilometer fra Hornum og ned til grænsen for blandt andet at motivere andre handicappede og kørestolsbrugere til at komme mere ud i naturen.